

**GRADONAČELNIK**

KLASA:021-01/15-01/05

URBROJ:2186/18-01/1-16-3

Ludbreg, 04. ožujka 2016.

Na temelju članka 35.b Zakona o lokalnoj i područnoj (regionalnoj) samoupravi («Narodne novine» br. 33/01, 60/01-vjerodostojno tumačenje, 129/05, 109/07, 125/08, 36/09, 150/11, 144/12, 19/13-pročišćeni tekst) te članka 63. Statuta Grada Ludbrega («Službeni vjesnik Varaždinske županije» br. 23/09, 17/13, 40/13-pročišćeni tekst) gradonačelnik Grada Ludbrega podnosi

**IZVJEŠĆE O RADU**

**ZA RAZDOBLJE SRPANJ – PROSINAC 2015. GODINE**

1. **UVOD**

Sukladno zakonskim obvezama gradonačelnik dva puta godišnje podnosi predstavničkom tijelu polugodišnja izvješća o svom radu.

Kao nositelj izvršne vlasti Gradonačelnik obavlja poslove iz samoupravnog djelokruga Grada Ludbrega, sukladno ovlaštenjima utvrđenim Zakonom o lokalnoj i područnoj (regionalnoj) samoupravi, kao i odredbama drugih zakona kojima se uređuje prostorno i urbanističko planiranje, uređenje naselja, stanovanje, komunalno gospodarstvo, briga o djeci predškolskog uzrasta, odgoj i osnovno obrazovanje, primarna zdravstvena zašatita i socijalna skrb, kultura, tjelesna kultura i sport, zaštita potrošača, zaštita i unapređenje prirodnog okoliša, protupožarna zaštita i civilna zaštita, prome na području grada, održavanje nerazvrstanih cesta, te ostali poslovi sukladno posebnim zakonima.

U obavljanju izvršne vlasti, Gradonačelnik utvrđuje i podnosi prijedloge općih akata koje donosi Gradsko vijeće Grada Ludbrega kao predstavničko tijelo, donosi opće i pojedinačne akte kada je za to ovlašten propisima, utvrđuje prijedlog Proračuna, polugodišnjeg i godišnjeg izvještaja o izvršavanju Proračuna, odlučuje o stjecanju i otuđenju pokretnina i nekretnina Grada čija pojedinačna vrijednost ne prelazi 0,5 % iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, upravlja prihoda i rashodima Grada i dr.

Kroz ovlast gradonačelnika da usmjerava i nadzire rad upravnih tijela, u izvješću su sadržani poslovi i daje se prikaz poslova koje su obavljala i upravna tijela bilo prema gradonačelniku ili izravno prema građanima i pravnim osobama, a iz samoupravnog djelokruga Grada.

Stručnu pripremu materijala za potrebe donošenja odluka od strane Gradonačelnika vršilo je upravno tijelo Grada Ludbrega, ustrojeno odlukom Gradskoga vijeća, a svakako da je u radu gradonačelnika bila zamjetna pomoć i potpora zamjenice gradonačelnika.

**II.**  **KOMUNALNA INFRASTRUKTURA, PROSTORNO UREĐENJE I**

**OSTALI PROJEKTI**

**II.1. KOMUNALNA INFRASTRUKTURA**

Gradnja komunalne infrastrukture izvršena je temeljem godišnjeg Programa izgradnje objekata i uređaja komunalne infrastrukture (u daljnjem tekstu: Programa) u Gradu Ludbregu za 2015. godinu, u skladu sa prihodima proračuna i učešćem i angažmanom građana i drugih izvora.

**A)** **GRAĐENJE JAVNIH POVRŠINA:**

Uz niz aktivnosti koje su realizirane u prethodnom izvještajnom razdoblju, u periodu od srpnja do prosinca 2015. od aktivnosti na uređenju javnih površina **realizirano je slijedeće:** izvršeni su radovi na **uređenju nogostupa uz Ulicu A. Stepinca** (s južne strane, ukp. dužine 200 metara, od Kuharićeve ulice do Sharka). Ukupna vrijednost radova koje je izvelo kom. poduzeće Lukom iznosi 124.726,80 kn. Izgrađen je dio vanjske odvodnje sa zapadne strane zgrade stare škole (Srednje škole Ludbreg) te dobava i ugradnja dekorativne betonske podloge (kulir) uz samu zgradu (ukp. vrijednost: 68.281,25 kn). Osim toga, nastavilo se sa opremanjem i uređivanjem dječjih igrališta pa su osim uz zgradu gradske uprave dječja igrala postavljena i u Vinogoradskoj ulici, Slokovcu te u Romskom naselju, uređen je prostor oko društvenog doma u Vinogradima Ludbreškim te izrađeno parkiralište uz dječji vrtić Smjehuljica u Nemčićevoj ulici u Ludbregu.

1. **GRAĐENJE NERAZVRSTANIH CESTA**

S obzirom da je većina radova u sklopu Programa građenja nerazvrstanih cesta u izvršena u prethodnom izvještajnom razdoblju, u drugoj polovici 2015. izvedeni su radovi na izradi prometne signalizacije na narazvrstanim cestama Grada Ludbrega, u naselju Čukovec saniran je teren uz Vinogradsku ulicu te izvedeni interventni radovi na oborinskoj odvodnji (izvedba odvodnog kanala sa zacjevljenjem) u Zavrtnoj ulici u Hrastovskom.

U izvještajnom razdoblju provedene su aktivnosti na izzradi projekata uređenja nerazvrstanih cesta na području Grada Ludbrega za prijavu na Ruralni fond.

1. **GRAĐENJE JAVNE RASVJETE**

U izvještajnom razdoblju nastavljene su aktivnosti koje se provode u suradnji sa Elektrom Koprivnica, koja u sklopu redovnog Programa održavanja vrši rekonstrukcije postojeće NN (niskonaponske) mreže te su završeni radovi na rekonstrukciji niskonaponske mreže (novi stupovi i kablovi)u dijelu Ludbrega između Trga Slobode i V. Lisinskoga (A. Nemčića, Gundulićeva, Strossmayerova, M. Kerstnera, A. Starčevića).

Osim što su zamijenjeni dotrajali stupovi sa betonskima te goli vodiči sa tzv. SKS kabelom, **u sklopu tih radova kompletno zamijenjena zastarjela, štetna i neučinkovita rasvjeta na bazi žive sa ekološkim i štedljivim LED svjetiljkama.**

Tijekom izvještajnog razdoblja **izvršene su aktivnosti na postavi tzv. testnih (ispitnih) polja sa LED rasvjetom ludbreškog proizvođača ENERGY PLUS (Frankopanska ulica**) **te je montirano ukupno 37 LED rasvjetnih tijela**, a izvedena je i LED rasvjeta (4 kom) na mostu preko Bednje u ulici bana Jelačića čime je bitno unaprijeđena sigurnost svih sudionika u prometu, poglavito pješaka.

**Analizom potrošnje utvrđeno je** da je samo zahvaljujući novim svjetiljkama u Frankopanskoj ulici (37 kom) mjesečna potrošnja el. energije na mjernom mjestu **TS Frankopanska** (na koju su još vezane Zagorska, Mihanovićeva i V. Fizira, gdje je još zastarjela rasvjeta) **smanjena sa 5139 na 2419 kWh** (usporedni podaci za mjesec listopad 2010 – 2015), **dakle za 53%.,** a kakva je kvaliteta rasvjete i sigurnost za sve sudionike u prometu vidljivo je svakome tko prođe kroz Frankopansku ulicu.

S obzirom da se u 2016. godini planira modernizacija javne rasvjete na čitavom području Grada Ludbrega, u izvještajnom razdoblju, od strane tvrtke IPT INŽENJERING **izrađen je Glavni projekt (**Elektroprojekt) **učinkovite i ekološke javne rasvjete** i novelacija postojećeg, na temelju kojega je FZOEU (Fond zaštite okoliša i energetske učinkovitosti) Odlukom od 25. studenog 2015. **odobrio sufinanciranje opravdanih troškova projekta sa 40% sredstava** (1.154.457,50 kn). **Ukupna vrijednost projekta je 2.994.000,00 kn, a javna nabava će se u 2016. g. provesti po modelu energetske usluge** (ESCO model). To znači da se investicija isplaćuje davatelju energetske usluge iz ostvarenih proračunskih ušteda na stavci potrošnje i održavanja javne rasvjete. Procjenjeni period povrata investicije je 6-7 godina, jer će se uz zamjenu postojećih neadekvatnih svjetiljki izvršiti i popuna mreže sa nedostajućima, sukladno zahtjevima za pojedinu klasu prometnice (umjesto 757 ugraditi će se **956** novih LED svjetiljaka).

Osim navedenih ušteda, micanjem neučinkovitih i štetnih rasvjetnih armatura na bazi visokotlačne žive kao i tzv. kugli iz sustava rasvjete i ugradnjom LED svjetiljaka sa usmjerenom optikom (cut-off), eliminirati će se svjetlosno zagađenje, tzv. „provalno“ svjetlo u stambenim zonama, bitno smanjiti emisija CO2 i štetni utjecaji po okoliš, postići puno bolja i jednolika rasvjetljenost ulica i staza te značajno povećati sigurnost svih sudionika u prometu, i sigurnost općenito.

**E) OSTALI PROJEKTI**

***Projekti energetske učinkovitosti***

Najznačajniji projekt koji se počeo provoditi u prethodnim izvještajnim razdobljima, a čija je realizacija završila u prosincu 2015.g. svakako je provedba **Programa povećanja energetske učinkovitosti (mjere EnU)** **i Programa korištenja obnovljivih izvora energije (OIE) u obiteljskim kućama na području Grada Ludbrega.**

Treba podsjetiti da je početkom rujna 2014. objavljen Javni natječaj za građane – vlasnike obiteljskih kuća za sufinanciranje mjera povećanja EnU (energetske učinkovitosti) i ugradnje mjera OIE (obnovljivih izvora energije) u kućanstvima, a temeljem Odluke fonda zašt. okoliša i energetske učinkovitosti da se gradu Ludbregu odobre sredstva za provedbu tih programa. Do kraja 2014. provedeni su natječaji, izvršena administrativna provjera prijava, bodovanje, terenski pregledi, objavljeni rezultati te Zaključak o utvrđivanju konačne bodovne liste i odabiru korisnika subvencije.

Svi prijavitelji sa kojima su sklopljeni ugovori o sufinanciranju, njih ukupno 29, od čega 26 za mjere EnU (zamjena prozorske stolarije, izvedba toplinske fasade, ugradnja kondenzacionih kotlova) i 3 za mjere OIE (ugradnja solarnih toplinskih kolektora, kotlovski sustavi na biomasu) **su u izvještajnom razdoblju realizirali radove**, predali potrebnu dokumentaciju (računi izvođača, izjave o jamstvu i sukladnosti, izvještaji o detaljnom energetskom pregledu te energetski certifikati, izvještaji nadzornog inženjera, foto dokumentacija i dr), nakon čega je gradsko povjerenstvo obišlo svaki objekat i zapisnički konstatiralo **da su mjere provedene sukladno Pravilnicima**, čime su stečeni preduvjeti za isplatu subvencije (najprije dio koji subvencionira Grad, a nakon dostave dokumentacije Fondu Fond je nakon provjere izvršio isplatu svog dijela subvencije sukladno međusobnom Ugovoru o sufinanciranju mjera potpisanim sa Gradom Ludbregom. Od ukupnog iznosa opravdanih troškova Fond i Grad zajednički su sufinancirali 50% (maksimalno 37.500 kn) pri čemu Fond sudjeluje sa 80%, a Grad sa 20%.

**Ukupna vrijednost svih mjera koje su proveli građani – korisnici subvencije za mjere EnU iznosi: 1.469.983,63 kn, od čega su građani sudjelovali sa 684.820,11 kn, Grad Ludbreg sa 547.856,09 kn, a Fond sa 547.856,09 kn**.

**Tabelarni prikaz – struktura financiranja Programa mjera EnU i OIE**

|  |  |  |  |  |
| --- | --- | --- | --- | --- |
| **INVESTICIJA (KN)** | **OPRAVDANI TROŠKOVI PROVEDENIH MJERA (KN)** | **SREDSTVA GRAĐANA (KN)** | **DODIJELJENA SREDSTVA FONDA (KN)** | **DODIJELJENA SREDSTVA GRADA (KN)** |
| **SVEUKUPNO:** | **1.469.983,63** | **684.820,11** | **547.856,09** | **136.964,02** |
| **EnU (poboljšanje energetske učinkovitosti obiteljskih kuća)** | 1.365.973,27 | 641.220,11 | 512.976,09 | 128.244,02 |
| **OIE (ugradnja obnovljivih izvora energije u kućanstva)** | 104.010,36 | 43.600,00 | 34.880,00 | 8.720,00 |

Projektom je obuhvaćeno 28 obiteljskih kuća ukp. neto grijane površine 4160,34 m2 sa 87 članova kućanstva, koje su prije provedbe mjera emitirale 251,49 tona CO2 godišnje u atmosferu. Provedbom projekta emisija je smanjena za 164,07 t i sada iznosi **87,42 t/CO2** godišnje (smanjenje za 65%, a toliko će se prosječno smanjiti i troškovi grijanja obiteljskih kuća obuhvaćenih mjerama.

To znači da je prosječna emisija CO2 obiteljske kuće prije provedbe mjera iznosila 8,98 t/CO2 godišnje, a nakon provedbe mjera emisija je smanjena na 3,12 t/CO2 godišnje.

Nakon provedbe detaljnih energetskih pregleda svaki objekat dobio je i energetski certifikat, te je npr. provedbom mjere zamjene dotrajale prozorske stolarije kuća „napredovala“ za jedan energetski razred (npr. iz F u D), a u slučajevima kada su provedene mjere izvedbe toplinske izolacije (fasade) i zamjene prozorske stolarije neki od objekata su napredovali za čak dva energetska razreda.

Prosječna starost kuća obuhvaćenih projektom je 35 godina (kuće izgrađene u periodu od 1970. do 1985.), čime je postignut osnovni cilj Programa Fonda, a to je da se mjerama obuhvate kuće izgrađene 70-ih i ranih 80-ih godine pa su i učinci investicije najvidljiviji.

Važno je napomenuti da su kroz sudjelovanje u ovim programima osim zaposlenika Grada i građani puno naučili o pravilima prijava, s obzirom da je već u proljeće 2015. Fond objavio novi javni poziv na koji su se zainteresirani građani mogli prijaviti direktno pa je to bila prigoda za sve one koji su se propustili javiti na natječaje koje su provodili gradovi i županije, a za očekivati je da će fond novi Javni poziv objaviti i u 2016. godini.

***Ostali projekti***

U izvještajnom razdoblju izvršena je **adaptacija zgrade Gradske uprave (pomoćna zgrada dvorca Bathyanny)**, i to građevinsko – obrtnički radovi na zamjeni prozorske stolarije sa novom stolarijom sa dvostrukim izo staklima, na zamjeni vratiju i adaptaciji prostora u zgradi gradske uprave (zapadno krilo dvorca Bathyanny) (iznos: 187.428,70 kn) te djelomične zamjene neučinkovite rasvjete sa štednom LED rasvjetom u uredskim prostorima (1.321,30 kn) ,u ukupnoj vrijednosti od **188.750,00 kn**, za koju namjenu je Ministarstvo gospodarstva osiguralo **105.700 kn** bespovratnih sredstava.

U sklopu ostalih aktivnosti treba spomenuti da su nastavljeni **radovi u sklopu projekta Poduzetničkog inkubatora**, u dijelu koji se odnosi na građevinsko-obrtničke, elektroinstalacijske i strojarske radove te radove na hidroinstalacijama kako bi se potkrovlje i dio zgrade Društvenog doma u Hrastovskom adaptiralo za potrebe Poduzetničkog centra (inkubatora) te da je u izvještajnom razdoblju izvršeno razdvajanje priključaka električne energije, plin i vodu te zakup potrebne snage te da je Poduzetnički inkubator poečo funkcionirati. Ukupna vrijednost ugovorenih i izvršenih radova koji su započeti u prethodnom, a nastavljeni u ovom izvještajnom razdoblju iznosi 755.455,31 kn, a sufinancira ih Ministarstvo poduzetništva. Završetak radova te opremanja Poduz. inkubatora očekuje se početkom veljače 2016. godine.

Osim navedenog izvršeni su radovi na **adaptaciji prostorija u društvenom domu Poljanec** (građevinsko-obtrnički, strojarski i elektrotehnički radovi u ukp. iznosu od 129.507,36 kn) te **društvenom domu Bolfan** (58.510,63 kn).

Do završetka izvještajnog razdoblja izvršena je primopredaja **glavnog projekta izgradnje reciklažnog dvorišta Meka**. Fond zašt. okoliša i energetske učinkovitosti odobrio je za za sufinanciranje u 100% vrijednosti izradu projektne dokumentacije za izradu glavnog projekta reciklažnog dvorišta u Ludbregu, temeljem ugovora u vrijednosti od 123.125,00 kn sklopljenog sa izrađivačem projekta u travnju 2015. g.

Također, u izvještajnom razdoblju odvijale su se aktivnosti na izradi **arhitektonskih snimaka izvedenog stanja radi ozakonjenja izgrađenih zgrada** (dogradnje) koje su u vlasništvu Grada (društveni domovi, zgrade sportske namjene), a izrađen je i Glavni projekt proširenja gradskog dječjeg vrtića Radost za prijavu na EU fondove.

**II. 2. PROSTORNO UREĐENJE**

* **IZRADA PROSTORNO-PLANSKE DOKUMENTACIJE**

U prvoj polovici 2015. g., Gradsko vijeće usvojilo je II. izmjene i dopune Prostornog plana uređenja Grada Ludbrega, kao i Odluku o donošenju Ciljanih izmjena i dopuna Urbanističkog plana uređenja Ludbreg.

U izvještajnom razdoblju, dana 16.10.2015., Gradsko vijeće usvojilo je **Odluku o donošenju Urbanističkog plana uređenja ˝Gospodarske zone sjever˝ u Ludbregu,** a nakon što je javna rasprava o Prijedlogu UPU-a, u trajanju od 30 dana, provedena od 8. kolovoza do 8. rujna 2015. g., s javnim izlaganjem dana 25. kolovoza 2015. g.

**II. 3. IMOVINSKO – PRAVNI ODNOSI**

**A) KUPOPRODAJA NEKRETNINA**

U izvještajnom razdoblju, sukladno Odluci Gradskog vijeća o ukidanju svojstva javnog dobra u k.o. Vinogradi Ludbreški, od 04.03.2015., na nekretnini (put) na kojoj nisu postojali uvjeti za takvo svojstvo, sklopljen je Ugovor o kupoprodaji s posjednikom nekretnine, i to:

* 07.09.2015., s kupcem: Marija Vrabec, Veslačka 5, Zagreb, za kupoprodaju čkbr. 3131 – put Ribnjak od 410 m2 u k.o. Vinogradi L., za kupoprodajnu cijenu od 4.920,00 kn.

Temeljem Rješenja o ukidanju svojstva javnog dobra u k.o. Hrastovsko od 25. rujna 2007., donijetog povodom pojedinačnih zahtjeva mještana Selske ul. u Hrastovskom i zahtjeva VMO-a Hrastovsko za sređivanje imovinsko-pravnih odnosa u Selskoj ul. u Hrastovskom, kojim je gradonačelnik Grada Ludbrega ovlašten na sklapanje ugovora o prodaji sa svim osobama koji posjeduju, koriste ili imaju sagrađene objekte na javnom dobru u Selskoj ul., odnosno sada u vlasništvu Grada Ludbrega, i to po cijeni od 10,50 kn/m2, kao procijenjene tržne vrijednosti parcela, sklopljen je Ugovor o kupoprodaji s posjednikom nekretnine, i to:

* 07.12.2015., s kupcem: Zlatko Grgec, Zagreb, Ulica Davora Zbiljskog 30, za kupoprodaju čkbr. 584/11 – pašnjak u Selskoj ulici od 288 m2 u k.o. Hrastovsko, za kupoprodajnu cijenu od 3.024,00 kn.

Sukladno Rješenju Gradskog vijeća od 27.11.2015., o prihvaćanju ponude na natječaj za prodaju građevinskog zemljišta kraj autobusnog kolodvora u Ludbregu, s ponuditeljem: Štefan Ljekaj, Ludbreg, Kratka 1, dana 07.12.2015., sklopljen je Ugovor o kupoprodaji čkbr. 1238/8 – livada u Kratkoj ulici od 1386 m2, k.o. Ludbreg, za kupoprodajnu cijenu od 228.800,00 kn.

Također, temeljem Rješenja Gradskog vijeća od 27.11.2015., o prihvaćanju ponude na natječaj za prodaju građevinskog zemljišta u Ul. Vladimira Nazora u Ludbregu, s ponuditeljem: Mirjana Balažinec, Poljanec, Ludbreška ulica 17, dana 18.12.2015., sklopljen je Ugovor o kupoprodaji čkbr. 1525/2 – livada u Ulici Vladimira Nazora od 858 m2, k.o. Ludbreg, za kupoprodajnu cijenu od 134.000,00 kn.

Nadalje, sukladno Rješenju Gradskog vijeća od 27.11.2015., o prihvaćanju ponude na natječaj za prodaju dijela društvenog doma u Selniku, s ponuditeljem: Pčelarska zadruga API-CRO, Ludbreg, Ivana Gundulića 18, dana 21.12.2015., sklopljen je Predugovor o kupoprodaji čkbr. 5. ETAŽE od 7265/10000 suvlasničkih dijelova cijele nekretnine čkbr. 241/7 (katastarski br. 420/7) – u Selniku društveni dom od 773 m2 i livada od 1694 m2, ukupne površine od 2467 m2, k.o. Selnik, i to poslovni prostor u podrumu i prizemlju ukupne površine od 554,29 m2, za kupoprodajnu cijenu od 1.648.726,60 kn. S obzirom na umanjenje cijene zbog priznatih ulaganja u poslovni prostor, kupac na ime kupoprodajne cijene dužan Gradu Ludbregu uplatiti iznos od 1.584.136,66 kn, s time da je dužan Gradu Ludbregu uplatiti iznos od 1.000.000,00 kn u roku od 90 dana od dana sklapanja Predugovora o kupoprodaji, a ostatak iznosa od 584.136,66 kn kupac je obvezan uplaćivati Gradu Ludbregu u 60 mjesečnih obroka.

**B) ZAKUP POSLOVNOG PROSTORA**

U izvještajnom razdoblju, **s dosadašnjim zakupcima gradskih poslovnih prostora kojima je istekao zakup poslovnog prostora**, sukladno odredbi članka 6. Zakona o zakupu i kupoprodaji poslovnog prostora (NN br. 125/2011. i 64/2015.) produljen je zakup na novo petogodišnje razdoblje, i to sa slijedećim zakupnikom:

* Ljekarna Varaždinske županije, Varaždin, Kolodvorska 18 – u pogledu poslovnog prostora zgrade apoteke, površine od 179,92m2, za mjesečnu zakupninu od 3.238,56.

**C) PRAVO SLUŽNOSTI**

Ugovorom o osnivanju prava služnosti, od 15.07.2015., društvu Infrastruktura d.o.o., Ludbreg, Koprivnička 17/c, Grad Ludbreg dao je pravo služnosti dijela čkbr. 54/1 u k.o. Hrastovsko, pored društvenog doma, radi izgradnje i postave antenskog stupa, na određeno vrijeme od 20 godina, za godišnju naknadu od 500,00 kn, koja je naknada simbolična s obzirom da je svrha postavljanja antenskog stupa omogućavanja ušteda na telekomunikacijskim uslugama za građane naselja Hrastovsko i bliže okolice.

**II. 4. KOMUNALNO, POLJOPRIVREDNO I PROMETNO REDARSTVO**

U drugih polovici 2015. g., na području Grada Ludbrega obavljeno je 20 očevida zapuštenih parcela, većina je riješena već kod obavljanja očevida pa je bilo potrebno izdati samo 3 rješenja u vezi privođenja katastarskih čestica svojoj svrsi, a u cilju uređenja naselja.

Prema Odluci o nerazvrstanim cestama Grada Ludbrega postupalo se u 12 slučajeva, gdje su prekršitelji nakon izrečene opomene postupili po nalogu komunalnog redarstva, a u svezi čišćenja zaštitnog pojasa ceste, zbog smanjene vidljivosti u prometu, a koje je bilo uzrokovano neuređenjem drveća i grmlja koje raste uz među nerazvrstane ceste.

Poslano je 50 opomena u vezi obveznog zbrinjavanja otpada kako bi sklopili ugovor sa komunalnim poduzećem Lukom d.o.o. i uključili se u obvezno zbrinjavanje otpada. Ujedno je bilo poslano 10 opomena zbog nepropisnog spaljivanja otpada na dvorištima i vrtovima.

Izdano je 30-tak obavijesti o počinjenom prekršaju što od strane prometnog redarstva što od strane komunalnog redarstva te je naplaćeno 2.450,00 kn kazni, s time da su neki od predmeta, s većim prekršajnim kaznama, na prekršajnom sudu te se očekuje i više financijske koristi u navedenom vremenskom razdoblju.

Iz dijela Zakona o građevinskoj inspekciji možemo navesti dva bitna nadzora od kojih se jedan odnosi na uklanjanje ruševine građevine te drugi na uređenje pročelja i pokrova zgrade, zaštićenog kulturnog dobra.

Izdano je 33 odobrenja za korištenje javnih površina, ukupnog prihoda od 29.719,60 kn.

Poslano je 15-tak izvješća i dopisa županiji o stanju okoliša i ostalim zahtjevima. Upućeno je 13 dopisa Županijskoj upravi za ceste i Hrvatskim cestama, u svrhu poboljšanja stanja sigurnosti cestovnog prometa na području Grada Ludbrega.

Kao ostale poslove mogu navesti opomene zbog nezakonitog držanja pasa, rušenje starih i dotrajalih stabala,micanje protupravno postavljenih predmeta s javne površine, kao i plakata, micanje s javnih parkirališta neregistriranih automobila koja nisu u voznom stanju, opomene u vezi nepropisnog ispuštanja otpadnih voda.

Obavljeno je 45 intervencija u suradnji sa Veterinarskom stanicom Ludbreg, od toga 18 intervencija vezanih za napuštene pse te 27 u pogledu skupljanja lešina životinja s prometnica i javnih površina.

U zimsko vrijeme provođena je kontrola čišćenja snijega s javnih površina od strane građana i pravnih osoba te se izdalo 5 upozorenja koje su građani poštovali te nije bilo potrebe za izricanjem prekršajnih mjera. Ujedno, u koordinaciji sa Lukom d.o.o. određivani su prioriteti čišćenja snijega na nerazvrstanim cestama, te su se zaprimale dojave građana o kritičnim točkama koje su se ubrzo riješile.

Nadalje, Lukomu d.o.o. naloženo je više od 60 radnji prema programu Redovnog održavanja komunalne infrastrukture te Ugovora o održavanju nerazvrstanih cesta Grada Ludbrega.

**III. PODUZETNIŠTVO, TURIZAM I RAZVOJNI PROJEKTI**

1. **PROGRAM '' PODUZETNIK 3 ''**

U skladu sa programima u gospodarstvu, nastavljen je program ''Poduzetnik 3'' po kojem Grad Ludbreg sudjeluje u subvenciji kamata na poduzetničke kredite s 1% za uslužene djelatnosti te s 2% na proizvodne djelatnosti.

Minimalni iznos kredita je 35.000,00 kuna, a maksimalni iznos nije određen već ovisi o kvaliteti projekta i kreditnoj sposobnosti poduzetnika. To su krediti za gospodarstvo i poljoprivredu kojima se želi poticati razvoj malog gospodarstva. Odobreni krediti mogu se koristiti za:

kupnju građevinskog i pripadajućeg zemljišta,

kupnju, izgradnju, uređenje ili proširenje objekata,

nabavu opreme ili pojedinih dijelova opreme za pogone smještene na području Grada Ludbrega,

nabavu prijevoznih sredstava u funkciji poduzetništva,

obrtna sredstva.

Ugovori o realizaciji poduzetničkih kredita su potpisani sa sedam banaka: Zagrebačka banka, Varaždinska banka, Podravska banka, Privredna banka Zagreb, Raiffeisen banka, Erste banka i Hrvatska poštanska banka.

Poduzetnik samo odabire sa kojom će bankom realizirati kredit, a kriteriji subvencioniranja kamata na poduzetničke kredite definirani Odlukom o poticajnim mjerama za razvoj poduzetništva na području Grada Ludbrega.

U razdoblju od 01.07.-31.12.2015. godine nije odobren niti jedan kredit za poduzetničke aktivnosti od strane poslovnih banaka, dok je plaćen iznos subvencija kamata na kredite u iznosu od 38.964,98 kn.

**2. PROGRAM POTPORA MALE VRIJEDNOSTI U POLJPRIVREDI GRADA LUDBREGA**

U razdoblju od 01.07.-31.12.2015. godine, Grad Ludbreg je dodjeljivao subvencije u poljoprivredi na temelju Odluke o potporama u poljoprivredi te Programa potpora male vrijednosti u poljoprivredi.

Na temelju Odluke o potporama u poljoprivredi, dodijeljene su slijedeće subvencije:

* subvencija nabave sadnica za podizanje dugogodišnjih nasada,
* subvencija nabave loznih sadnica,
* potpora za okrupnjavanje poljoprivrednog zemljišta,
* subvencija osiguranja usjeva, nasada i stoke,
* subvencija za držanje pčela,
* subvencija za umjetno osjemenjivanje stoke.

Za navedene subvencije, temeljem Odluke je isplaćen iznos od 69.567,79 kn

Na temelju Programa potpora male vrijednosti, dodijeljene su slijedeće subvencije:

* nabava novih vrsta voćnih sadnica
* subvencije za umjetno osjemenjivanje krmača
* nabava sadnica povrća, cvijeća i sjemenja u plastenicima i staklenicima
* nabava i postavljanje staklenika i plastenika
* nabava i postavljanje sistema za navodnjavanje

Za navedene subvencije, temeljem Programa je isplaćen iznos od 61.490,73 kn kn

U razdoblju od 01.07.-31.12.2015. godine, isplaćene su subvencije u ukupnom iznosu od 131.058,52 kn.

**3. LOKALNA AKCIJSKA GRUPA ''IZVOR''**

Lokalna akcijska grupa „Izvor“ prijavila se na mjeru 19.1. „Pripremna pomoć“ Programa ruralnog razvoja RH te smo 02.10. dobili odluku o prolasku projekta na natječaju i namjenska sredstva u iznosu od 318.000 tisuća kuna za izradu Lokalne razvojne strategije.

Osim konstantnog rada na tekućim poslovima LAG-a „Izvor“ djelatnici LAG-a „Izvor“ izradili su projekte i prijavili 3 OPG sa područja grada Ludbrega na mjeru 6.3 „Potpora razvoju malih poljoprivrednih gospodarstva „ PRR RH. Ukupan iznos prijavljenih projekta je 45.000,00 Eura. Na mjeru 6.1. „Potpora mladim poljoprivrednicima“ prijavili smo jedan OPG sa područja grada Ludbrega, ukupan iznos prijavljenog projekta je 50.000,00 Eura. Na najveću mjeru PRR RH mjera 4 – Ulaganja u Fizički imovinu podmjeru 4.1. Potpora za ulaganja u poljoprivredna gospodarstva Lag „Izvor“ izrado je i prijavio projekte za 3 OPG-a sa područja grada Ludbrega ukupne vrijednosti 600.000 tisuća kuna.

Osim prijave OPG-ova LAG „Izvor“ organizirao je radionicu „Izrada Lokalne razvojne strategije“ za sve stanovnike grada Ludbrega. Također članovi LAG-a „Izvor“ s područja grada Ludbrega (OPG ) sudjelovali su na sajmovima u Baškoj vodi i Biogradu na moru ,gdje su prezentirali i prodavali svoje proizvode te su promovirali grad Ludbreg na Hrvatskoj obali preko projekta koje je vodio LAG „Izvor“

Svakodnevno u uredu LAG „Izvor“ imamo individualne sastanke na razne teme, te nudimo pomoć, savjetovajna svim sektorima (javni,civilni,poslovni) sa područja grada Ludbrega te smo od 7 mjeseca u uredu LAG-a „Izvor“ imali pedesetak osobnih sastanaka/savjetovanja za zainteresirane pojedince sa područja grada Ludbrega.

**4. SAJMOVI U ORGANIZACIJI GRADA LUDBREGA**

* 1. **SAJAM U OKVIRU SVJETSKOG PRVENSTVA**

U Gradu Ludbregu održalo se Svjetsko prvenstvo u zrakoplovnim modelima kategorije F3K od 19. do 26. srpnja 2015. godine. Organizatori su bili ludbreški Aero klub „Rudolf Fizir“, Hrvatski zrakoplovni savez te Grad Ludbreg.

Na dan otvorenja Svjetskog prvenstva, 19. srpnja 2015. godine u organizaciji Grada Ludbrega održan je jednodnevni sajam na Trgu Svetog Trojstva. Na sajmu je sudjelovalo 17 izlagača sa područja Grada Ludbrega i bivših općina koji su prodavali svoje proizvode i predstavili Grad Ludbreg cijelom svijetu.

Sajam se održao i u srijedu, 22. srpnja 2015. godine, kada je u suradnji sa Turističkom zajednicom, organiziran kulturni i zabavni program na Trgu za sve natjecatelje

* 1. **„23. LUDBREŠKI SEJEM“**

„23. Ludbreški sejem“ održan je u razdoblju od 3. rujna (četvrtak) do 6. rujna (nedjelja) na otvorenom prostoru središnjeg gradskog trga te na prostoru novouređenog perivoja dvorca Batthyany.

Ove godine, u sklopu sajmenog djela, na prostoru gradskog trga predstavili su se obrtnici iz Obrtničke komore Koprivničko-križevačke županije te zainteresirani poduzetnici i obrtnici sa područja Grada Ludbrega koji su predstavili svoju tvrtku.

Na prostoru novouređenog perivoja dvorca Batthyany bile su smještene udruge koje su prezentirale zainteresiranim posjetiteljima izradu starih zanata i rukotvorina. Također, na prostoru parka bila je smještena igraonica za djecu te izlagači koji prodaju drvene proizvode i košaraštvo.

Na dan otvorenja „23. Ludbreškog sejma“ održan je Poslovni uzlet Grada Ludbrega u dvorcu Batthyany (Restauratorski centar Ludbreg), a cijela svečanost je uveličana otvorenjem poduzetničkog inkubatora „Centar za razvoj poduzetništva d.o.o. u Hrastovskom pod pokroviteljstvom Minstarstva obrta i poduzetništva.

Na „23. Ludbreškom sejmu“, izlagalo je ukupno 78 izlagača.

Za organizaciju i promociju ludbreškog sejma, Gradu Ludbregu su odobrena sredstva u ukupnom iznosu od 55.000,00 kn od nadležnih ministarstva.

* 1. **„1. IZLOŽBA STOKE I MALIH ŽIVOTINJA LUDBREŠKOG KRAJA“**

Grad Ludbreg organizirao je “1. Izložbu stoke i malih životinja ludbreškog kraja” koja se održala **5. rujna** 2015. godine (u subotu) u sklopu manifestacije “Ludbreška Sveta Nedjelja”, na livadi u ulici Rudolfa Fizira.

Jedini smo organizator izložbe stoke i malih životinja u Varaždinskoj županiji, stoga su bili pozvani izlagači ne samo iz ludbreškog kraja već i iz cijele Županije.

Na Izložbi su sudjelovali izlagači životinja sa više od 220 životinja, od toga: uzgajivači konja, svinja, goveda, krava, ovaca, koza te udruga uzgajatelja malih životinja „Kanarinac“.

Od ostalih izlagača, sudjelovali su proizvođači poljoprivrednih strojeva, prodavači stočne hrane i zaštite bilja, ZOO centar, udruge žena, pčelari, vinogradari, proizvođači cvijeća te lovačko društvo „Srnjak“.

Izložbu stoke i malih životinja je otvorila zamjenica Ministra poljoprivrede, gđa Snježana Španjol, a sudjelovanje izlagača na izložbi bit će djelomično sufinancirano od strane Ministarstva poljoprivrede.

* 1. **BOŽIĆNI SAJAM**

Božićni sajam «Cinkuš adventski – radost darivanja» održao se 21., 22. i 23. prosinca 2015. godine na Trgu Svetog Trojstva u Ludbregu u vremenu od 16 do 19 sati. Grad Ludbreg je osigurao za sve izlagače besplatan prostor te priključak struje.

Na Božićnom sajmu sudjelovalo je ukupno 35 izlagača, a posebno iznenađenje za najmlađe je bila kuća Djeda Božićnjaka u kojoj su se djeca mogla slikati sa Djedom Božićnjakom.

Obaveza izlagača bila je da okite svoj prostor u božićnom duhu te da poklone barem 1 jedan svoj proizvod za humanitarnu akciju koja je organizirana za siromašne obitelji bivše općine Ludbreg. Uz izlagače svoje proizvode donirali su Luneta d.o.o. te Mesna industrija braća Pivac d.o.o. te su prikupljeni proizvodi u Plodinama od strane kupaca. Sve što je prikupljeno dostavljeno je Gradskom društvu Crveni križ Ludbreg, koji je spakirao proizvod je podijelio siromašnim obiteljima sa područja bivše općine Ludbreg.

1. **„VAROŠKI VRTOVI“**

Grad Ludbreg je u 2015. godini započeo sa projektom „Varoški vrtovi“ u sklopu kojega je zainteresiranim građanima koji nemaju vlastiti vrt, a žele se zdravo hraniti, dao na korištenje pripremljeno zemljište koje se nalazi na lokaciji koja nosi naziv „Varoški vrtovi“ po čemu je i sam projekt dobio ime.

Poljoprivredna parcela, čkbr. 1757 k.o. Ludbreg u površini od 1789 m2, nalazi se na području Grada Ludbrega ( lokacija rudina:Vrti, južno od Ulice Ljudevita Gaja ). Za korištenje je dostupno 25 vrtnih parcela površine 50 m².

Zemljište je korisnicima dano na raspolaganje kroz vremensko razdoblje od dvije godine s mogućnošću produljenja korištenja. Pravo podnošenja zahtjeva za davanje na korištenje vrtne parcele ima osoba s prebivalištem na području Grada Ludbrega.

Trenutno se obrađuje ukupno 23 parcela.

1. **ODLUKA O OSNIVANJU PODUZETNIČKE ZONE LUDBREG**

Na 17. sjednici Gradskog vijeća održanoj 16. srpnja 2015. godine usvojena je Odluka o osnivanju Poduzetničke zone Ludbreg. Odluka je usklađena prema Naputku Ministarstva poduzetništva i obrta zbog upisa poduzetničke zone u Jedinstveni registar poduzetničke infrastrukture. Naputkom Ministarstva dobivene su formule za računanje ukupne i raspoložive površine, intenzitet aktivacije poduzetničke zone te objašnjenje naznake vlasništva katastarskih čestica u obuhvatu zone. Ukupna površina poduzetničke zone prema Odluci iznosi **80ha 99a 17m2**, što predstavlja neznatno smanjenje od 0,42% u odnosu na postojeću poduzetničku površinu (81ha 33a 46m2). Intenzitet aktivacije zone iznosi 69%.

1. **PRIPREMA I REALIZACIJA PROJEKATA**

Intenzivno se radilo, kako na na pripremi novih projekata od stane ministarstva, tako i na realizaciji postojećih i odobrenih projekata.

1. **Projekti povećanja energetske učinkovitosti vozila u sustavu javnog prijevoza**
   1. **Projekt „Izgradnja punionice za vozila na električni pogon“**

* vrijednost ukupne investicije s PDV-om: 136.250,00 kn
* iznos traženih sredstava: 54.440,00 kn
* iznos sredstava koje snosi Grad: 81.810,00 kn
  1. **Projekt „Nabava električnih bicikala“**

* vrijednost ukupne investicije s PDV-om: 85.000,00kn
* iznos traženih sredstava: 34.000,00 kn
* iznos sredstava koje snosi Grad: 51.000,00 kn
* projekti su prijavljeni Fondu za zaštitu okoliša i energetsku učinkovitost, putem kojih će se nabaviti četiri bicikla na električni pogon te postaviti punionica za električne bicikle

1. **Projekt „Izrada certifikata za zgrade u vlasništvu JLS Ludbreg“**

* vrijednost ukupne investicije s PDV-om: 97.500,00 kn
* iznos traženih sredstava: 34.000,00 kn
* iznos sredstava koje snosi Grad: 63.500,00 kn
* projekt je prijavljen na Ministarstvo gospodarstva, a ovim projektom se planira provođenje energetskih pregleda i izrada izvješća za četiri zgrade u vlasništvu Grada.

1. **Projekt „Izgradnja trafostanice u Poduzetničkoj zoni Ludbreg“**

* vrijednost ukupne investicije s PDV-om: 990.281,00 kn
* projektom je prijavljen na Ministarstvo gospodarstva, a njem se planira izgraditi trafostanica u dijelu Poduzetničke zone Ludbreg, sjeverno od željezničke pruge - dio između željezničke pruge i državne ceste D2.
* ovim projektom želi se unaprijediti infrastruktura i opremiti parcele u poduzetničkoj zoni, kako bi bile spremne za privlačenje novih investitora i stavljanje zone u funkciju u potpunosti.
* za izgradnju trafostanice dobivena su sredstva od Ministarstva gospodarstva u iznosu od 255.000,00 kn

1. **Projekti iz područja turističke infrastrukture** 
   1. **Projekt „Cikloturistička ruta – Ludbreg“**

* vrijednost ukupne investicije s PDV-om: 216.444,40 kn
* iznos traženih sredstava: 173.156,00 kn
* iznos sredstava koje snosi Grad: 43.288,40 kn
* projekt je prijavljen na Ministarstvo turizma, a cilj ulaganja je formalizacija ciklioturističke rute Ludbreg, odnosno formalizacija javne cikloturističke infrastrukture kroz implementaciju biciklističke rute Ludbreg
  1. **Projekt „Izrada projekte dokumentacije za izgradnju Centra za posjetitelje“ Posjetiteljski centar svijeta Akronim: PCS Ludbreg“**
* vrijednost ukupne investicije s PDV-om: 857.500,00 kn
* iznos traženih sredstava: 686.300,00 kn
* iznos sredstava koje snosi Grad: 171.200,00 kn
* projekt je prijavljen na Ministarstvo turizma za izradu projektne dokumentacije za izgradnju “Posjetiteljskog centra svijeta“ kao centralne točke i ishodišta turističkih, gospodarskih, kulturnih, tradicijskih i informacijskih aktivnosti s svrhom razvoja javne turističke infrastrukture od regionalnog i nacionalnog značaja

Također, je dobiven povrat sredstava po realizaciji prekograničnog projekta „Zeleni krajolik“ u iznosu od 127.618,03 kn te se i dalje intenzivno radilo na realizaciji projekta poduzetnički inkubator za što su značajnija financijska sredstva uložena u opremanje inkubatora te završetak izvođenja građevinskih radova.

I**V. DRUŠTVENE DJELATNOSTI I OPĆI POSLOVI**

**IV. 1. DRUŠTVENE DJELATNOSTI**

**1. JAVNE POTREBE IZ OBLASTI PREDŠKOLSKOG ODGOJA I OSNOVNOG**

**OBRAZOVANJA**

U dječjim vrtićima (gradskom i dva privatna) nastavljeno je sufinanciranje Grada u iznosu od  **700,00 kn mjesečno po djetetu,** s time da je u svibnju 2015.godine broj djece čiji se boravak sufinancira Odlukom Gradskog vijeća povećan za 4 pa je nastavljeno sa sufinanciranjem boravka za ukupno 306 djece.

Nastavljeno je s dosadašnjim projektima sufinanciranja prijevoza učenika osnovne škole, prehrane učenika osnovne škole, sufinanciranje produženog boravka djece, troškova mentora i odlaska na natjecanja, osnovnoškolskog sporta te dijela ekoloških projekata u osnovnoj školi, kao i sufinanciranje autobusnog prijevoza učenika Srednje škole Ludbreg.

Također je početkom nove školske godine sufinancirana nabava školskog pribora za sve učenike OŠ Ludbreg u iznosu od po =100,00 kuna po učeniku.

Udruga „Ludbreško sunce“ nastavila je s prijevozom osnovnoškolaca iz naselja Segovina.

**2. JAVNE POTREBE IZ OBLASTI SPORTA**

Nastavljeno je ulaganje u sport sufinanciranjem sportskih klubova preko Zajednice športskih udruga, a u gradskoj sportskoj dvorani osigurani su uvjeti za odvijanje svih sportskih manifestacija kao što su redovna takmičenja, svakodnevni treninzi te mnogobrojni nogometni i rukometni turniri. Valja napomenuti da je korištenje gradske sportske dvorane besplatno za sve klubove koji su članovi Zajednice sportskih udruga. Zajednica broji 23 športske udruge.

**3. JAVNE POTREBE IZ OBLASTI ZAŠTITE SPOMENIKA KULTURE I**

**ARHEOLOŠKIH NALAZA**

Temeljem izrađenog Glavnog projekta za arheološki park „Iovia – Ludbreg“ te ishođenjem građevinske dozvole koja je u siječnju 2015.godine postala izvršnom intenzivno se radilo na pripremi preostale dokumentacije kako bi se projekt uređenja arheološkog parka mogao što prije aplicirati na europski fond. Krajem godine Ministarstvo regionalnog razvoja i fondova EU otvorilo je javni poziv za prijavu integriranih programa na obnovi kulturne baštine, a na koji će i Grad Ludbreg kandididati i sveobuhvatni program čiji je fokus upravo na uređenju Arheološkog parka IOVIA Ludbreg uz ostale popratne sadržaje.

Temeljem odobrenih sredstva Ministarstva kulture uspješno su realizirani projekti:

-unutarnje uređenje Kapele Majke Božje Žalosne u Ludbregu - vrijednost izvršenih radova iznosi 86.000,00 kuna od čega su bespovratna sredstva odobrena u iznosu od =50.000,00 kuna, a preostali iznos izdvojen je iz Proračuna,

* Arheološki lokalitet „Vrt Somođi“, zaštitni radovi na istraženim arheološkim strukturama i nabava kamena (iznos od 100.000,00 kn).

Također Hrvatski restauratorski zavod u sklopu svog trogodišnjeg programa izvršio je radove na arheološkom lokalitetu Vrh Somođi u iznosu od =200.000,00 kuna također dobivenim od Ministarstva kulture.

**4. JAVNE POTREBE IZ OBLASTI KULTURE**

Grad Ludbreg osnivač je 2 ustanove iz oblasti kulture i to Pučkog otvorenog učilišta «Dragutin Novak» Ludbreg i Gradske knjižnice i čitaonice «Mladen Kerstner» Ludbreg.

**4.1.PUČKO OTVORENO UČILIŠTE «Dragutin Novak»**

U izvještajnom razdoblju sukladno Programu javnih potreba u društvenim djelatnostima za 2015. godinu Pučko otvoreno učilište „D. Novak“ bilo je organizator i suorganizator mnogih događanja ( kazališne predstave, koncerti, izložbe, tiskanje knjiga, izdavanje Ludbreških novina) i manifestacija (Ludbreg petkom, Dani Mladena Kerstnera, Ludbreška Sveta Nedjelja i dr.).

Vezano uz novinsko-nakladničku djelatnost, izdano je šest brojeva „Ludbreških novina“ u kojima su popraćeni svi događaji od značaja za Grad Ludbreg te su organizirane promocije knjiga tiskanih u biblioteci „Ludbregiana“.

Sekcija Puhačkog orkestra sudjelovala je u kulturnim programima uz pojedine manifestacije.

**4.2.GRADSKA KNJIŽNICA I ČITAONICA «Mladen Kerstner»**

U okviru svoje djelatnosti Knjižnica redovito pribavlja periodičke publikacije, te svake godine vrši nabavu knjižne i neknjižne građe.

U izlogu Knjižnice redovito se obilježavaju obljetnice rođenja ili smrti velikih povijesnih ličnosti ili događanja. Isto tako, uspostavljena je veoma dobra suradnja s osnovnim školama, kako ludbreškom tako i susjednima, kao i sa dječjim vrtićima s područja Grada Ludbrega te su organizirani posjeti djece i upoznavanje s knjižnim fondom i uslugama.

Knjižnica redovito provodi pričaonicu i kreativnu radionicu za djecu od 3 do 6 godina na njemačkom jeziku koja okuplja djecu na bazi tjednih aktivnosti. Kontinuirano se provodi program „Priča za laku noć“ ,s obzirom na dobar odaziv roditelja i djece, radionice za djecu (likovne i glazbene), izložba slika te večeri poezije. Organiziran je i kviz znanja „Mućni glavom“ kao i natjecanje učenika u čitanju naglas.

Također, održane su i promocije knjiga te brojna predavanja putopisne, znanstvene i duhovne tematike. Nastavljena je dobra suradnja sa kulturnom udrugom Nova akropola iz Varaždina.

**5. JAVNE POTREBE IZ OBLASTI SOCIJALNE SKRBI**

I u drugoj polovini 2015. godine Grad Ludbreg osigurao je i isplaćivao sredstva za naknade troškova stanovanja, jednokratne novčane pomoći, prehranu učenika slabijeg imovinskog stanja u osnovnoj školi, stipendije i pomoći učenicima i studentima, naknade za novorođenu djecu kao i sredstva za rad udruga koje se bave djelatnostima socijalne skrbi na području Grada.

***Gradsko društvo Crvenog križa***

Program pomoći u kući tijekom izvještajnog razdoblja provodio se sa jednom gerontodomaćicom čiji rad u potpunosti financira Grad koja se brine o korisnicima na području Grada Ludbrega, a ujedno je i koordinatorica svih djelatnica na programu javnih radova. U okviru programa Javnih radova u vremenu od 16.03. do 15.09. bio je zaposlen jedan kućni majstor, od 01.04.-do 30.09. bila je zaposlena jedna gerontodomaćica, a sa 07.12. preko istog programa zaposlena je još jedna gerontodomaćica.

Od ostalih aktivnosti Crvenog križa, svakako treba spomenuti provođenje nastavnog programa prve pomoći za vozače i pučanstvo, programi „Djelovanje u katastrofama“ i „Služba traženja“, rad s mladeži Crvenog križa i sudjelovanje na natjecanjima, rad na opremanju akcije besplatnog mjerenja šećera i tlaka za građane, akcije dobrovoljnog darivanja krvi. Također je važno napomenuti i akivnosti vezane uz sanitetsko osiguranje Svjetskog prvenstva u aviomodelarstvu, pomoć hodočasnicima na Svetištu povodom Svete Nedjelje kao i sudjelovanje u vježbi evakuacije u OŠ Martijanec.

Značajan je angažman Gradskog društva Crvenog križa i po pitanju brige i pomoći romskoj zajednici na našem području. Također je značajan angažman, organizirana su dežurstva vezana uz izbjegličku krizu, sakupljanje i otprema hrane i pomoći, a Hrvatskom Crvenom križu ustupljeno je na korištenje jedno kombi vozilo za njihove potrebe u izbjegličkom kampu u Opatovcu.

***Jednokratne novčane potpore***

Putem Socijalnog vijeća pružala se pomoć socijalno ugroženim, nemoćnim i drugim osobama koje same ili uz pomoć obitelji zbog nepovoljnih socijalnih prilika ili drugih okolnosti nisu u mogućnosti iste zadovoljiti, kao i pomoć za podmirenje troškova ogrjeva. U navedenom razdoblju održane su 3 sjednice Socijalnog vijeća na kojem je razmatrano 49 zahtjeva građana, od kojih je 28 usvojen. Također su u izvještajnom razdoblju isplaćena sredstva za podmirenje troškova ogrjeva.

***Potpore za novorođenu djecu***

Od siječnja 2015.godine primjenjuje se nova Odluka o isplati jednokratne novčane pomoći za novorođenu djecu kojom je naknada, sa dosadašnjih 1.000,00 kn, povećana na 1.200,00 kuna po djetetu.

U navedenom razdoblju isplaćeno je ukupno 38.400,00 kuna povodom 32 pojedinačna zahtjeva.

***Stipendije***

Grad Ludbreg nastavio je sa stipendiranjem studenata i učenika s područja Grada. Za akademsku godinu 2015./2016. odobren je nastavak stipendiranja za 27 studenata te 3 učenika srednje škole, a dodijeljeno je još 13 novih stipendija i to za 9 studenata i 4 učenika. Ukupno se stipendira 43 stipendista u slijedećim kategorijama: 21 stipendista koji studiraju za deficitarna zanimanja, 13 stipendista slabijeg socijalno-ekonomskog statusa, 2 stipendista –studenta za iznimne rezultate te 7 stipendista učenika srednjih škola.

Natječajem za dodjelu studentskih i učeničkih stipendija Grada Ludbrega za 2014./2015. Propisani su mjesečni iznosi stipendija te oni iznose 500,00 kn za studente koji studiraju na području Varaždinske, Međimurske i Koprivničko-križevačke županije odnosno 700,00 kn za studente koji studiraju izvan navedenog područja, dok učeničke stipendije iznose 250,00 kuna mjesečno.

Za studente koji nisu korisnici nikakvih stipendija osigurana je pomoć u vidu dodjele jednokratnih novčanih naknada povodom božićnih i novogodišnjih blagdana u iznosu od 300,00 kuna po studentu, a ovu pomoć ostvarila su 132 studenta te je za ove namjene isplaćeno ukupno 39.600,00 kuna.

***Ostale javne potrebe iz socijalne skrbi***

Sukladno Programu javnih potreba u društvenim djelatnostima Grada Ludbrega za 2015. godinu, Grad Ludbreg potpomaže rad i financiranje udruga društveno-humanitarnog karaktera. S obzirom na nove zakonske propise sredstvima Proračuna Grada Ludbrega sufinancirani su programi odnosno projekti onih udruga društveno-humanitarnog karaktera koji su prijavili svoje programe odnosno projekte na Javni natječaj: Udruga hrv.dom.vojske 1941.-1945., Udruga dragovoljaca i veterana Domovinskog rata, Udruga antifašističkih boraca i antifašista općina i Grada Ludbrega, Udruga tjelesnih invalida „LIO“ Ludbreg, Društvo multiple skleroze, Udruga slijepih Varaždinske županije, Invalidsko društvo „ILCO“ Varaždin, Udruga umirovljenika i starijih osoba Ludbreg, „Ludbreško sunce“, HVIDRA Ludbreg.

***Javni radovi kroz program „Romi za Rome“***

Uspješno je s 14. listopada 2015. godine realiziran program javnih radova „Romi za Rome“. U ovaj program bilo je uključeno ukupno 9 osoba romske nacionalne manjine, a HZZ je financirao njihove ukupne bruto plaće u ukupnom iznosu od =189.105,22 kune, dok je Grad Ludbreg snosio troškove zaštite na radu, osigurao je potreban alat za rad te nabavu radne odjeće i obuće.

Grad Ludbreg već niz godina organizira ove javne radove za pripadnike romske nacionalne manjine, a s obzirom na vrlo teško zapošljavanje Roma u gospodarstvu i poduzetništvu, a što je uvjetovano nedovoljnom obrazovnom i kvalifikacijskom strukturom.

Cilj ovih javnih radova je integrirati na tržište rada osobe romske nacionalne manjine, budući da se radi o skupinama kojima prijeti trajna nezaposlenost i socijalna isključenost.

***Javni radovi kroz program „Radom za zajednicu i sebe“***

S 14. listopada 2015. godine također je uspješno realiziran i program javnih radova pod nazivom „Radom za zajednicu i sebe. U ovaj program bilo je uključeno ukupno 20 osoba iz ciljanih skupina za čije bruto plaće je HZZ također sudjelovao u 100 %-tnom financiranju, dok je Grad Ludbreg snosio troškove zaštite na radu, osiguran je potreban alat za rad te nabavu radne odjeće i obuće. HZZ je za bruto plaće osigurao ukupno =411.338,66 kuna.

Cilj ovoga programa je integracija na tržite rada putm društveno korisnog rada osoba koje su dugotrajno nezaposlene kako bi im se poboljšao materijalni status te ih motiviralo na traženje posla.

**6. JAVNE POTREBE ORGANIZACIJA CIVILNOG DRUŠTVA**

U siječnju 2015.godine donesen je Pravilnik o uvjetima i postupku za dodjelu financijskih potpora za programe i projekte organizacijama civilnog društva iz Proračuna Grada Ludbrega, čime je detaljno utvrđen postupak i uvjeti financiranja organizacija civilnog društva, a u skladu sa novim Zakonom o udrugama.

Tako je navedenim pravilnikom propisano da će Grad Ludbreg u Proračunu osiguravati novčana sredstva za projekte i programe organizacija civilnog društva koji su od interesa za Grad te koji su na odgovarajući i pravovremeni način prijavljeni na javni natječaj koji će Grad raspisivati po donošenju proračuna za narednu godinu. U svezi toga, održane su edukacije i radionice za organizacije civilnog društva kako bi im se što bolje pojasnile novosti koje su novim Zakonom o udrugama te ovim Pravilnikom uvedene te kako bi im se olakšala prijava na javni poziv.

U ožujku 2015.godine Vlada Republike Hrvatske donijela je Uredbu o kriterijima, mjerilima i postupcima financiranja i ugovaranja programa i projekata od ineteresa za opće dobro koje provode udruge, a kojom su precizirane ovlasti jedinica lokalne samouprave te strogo propisani uvjeti i način financiranja iz javnih izvora odnosno Proračuna.

Na javni poziv svoje je programe i projekte kandidiralo ukupno 19 udruga te su im, temeljem sklopljenih ugovora, dodijeljena sredstva u ukupnom iznosu =285.604,00 kuna, osigurana u Proračunu za 2015.godinu.

Tijekom godine udrugama su isplaćivana sredstva temeljem pojedinačnih zahtjeva, a

sukladno dodijeljenim sredstvima za pojedine programe odnosno projekte.

**7. JAVNE POTREBE ZAJEDNICE TEHNIČKE KULTURE**

Područje djelovanja Zajednice tehničke kulture našega Grada je vrlo široko, a obuhvaća: informatiku i računarstvo, elektroniku i radio tehniku, promet, tehničko stvaralaštvo mladih, foto i video tehniku i zrakoplovstvo. Nositelji aktivnosti su Izvršni odbor, Klubovi mladih tehničara, Gradski informatički centar, Radioklub Ludbreg, Auto klub Ludbreg, Aero klub „Rudolf Fizir“ te Ludbreška udruga mladih entuzijasta.

U izvještajnom razdoblju provodile su se aktivnosti vezane uz tehničko stvaralaštvo mladih, natjecanje u amaterskoj radiogoniometriji, mala škola zrakoplovstva te natjecanja zrakoplovnih modelara. Postignuti su značajni rezultati na području djelovanja radiokluba.

Veoma uspješno organizirano je i održano Svjetsko prvenstva u F3K kategoriji koje se održalo u srpnju u Ludbregu na kojem su sudjelovali takmičari iz gotovo cijelog svijeta.

**8. VATROGASTVO I ZAŠTITA I SPAŠAVANJE**

**8.1. Vatrogasna zajednica i DVD**

Grad Ludbreg obvezan je sukladno važećim pravnim propisima financirati rad i razvoj vatrogastva, te je kao i dosada nastavio i mnogo više nego je zakonska obveza financirati rad vatrogasne zajednice, a preko nje i dobrovoljnih vatrogasnih društava.

Na području VZG-a Ludbreg djeluje 9 vatrogasnih društava; DVD Ludbreg kao središnje društvo, te 8 ostalih društava: Sigetec, Slokovec, Apatija, Hrastovsko, Selnik, Kučan, Čukovec i Bolfan. Vatrogasna zajednica Grada Ludbrega trenutačno broji 452 vatrogasaca.

U izvještajnom razdoblju intenzivirane su aktivnosti na izradi Procjene ugroženosti i plana zaštite od požara Grada Ludbrega s obzirom da su postojeći akti iz 2003. godine. Temeljem sklopljenog ugovora s tvrtkom „VIZOR“ d.o.o. iz Varaždina prikupljani su svi potrebni podaci za izradu ovih akata.

**8.2 Zaštita i spašavanje**

Tijekom prve polovice godine donijeta je nova Procjena ugroženosti stanovništva, materijalnih i kulturnih dobara i okoliša Grada Ludbrega te Plan zaštite i spašavanja kao i Plan civilne zaštite Grada Ludbrega.

Hrvatski sabor je na sjednici održanoj dana 10. srpnja donio novi Zakon o sustavu civilne zaštite koji je objavljen u „Narodnim novinama“ br. 82 od 24. srpnja 2015. godine te je na snazi od 01.08.2015. godine.

Temeljem ovog novog Zakona za 22. sjednicu pripremljeni i usvojeni slijedeći akti:

a) Analiza stanja sustava civilne zaštite na području Grada Ludbrega za 2015. godinu

b) Plan razvoja sustava civilne zaštite na području Grada Ludbrega za 2016. godinu

c) Smjernice za organizaciju i razvoj sustava civilne zaštite na području Grada

Ludbrega za vremensko razdoblje 2016. do 2019. godine.

S obzirom da je potrebno donijeti još niz podzakonskih propisa koji proizlaze iz navedenog Zakona, po donošenju istih pripremiti će se potrebni akti.

**9. TURISTIČKA ZAJEDNICA GRADA LUDBREGA**

U izvještajnom razdoblju realizirane su aktivnosti koje su bile utvrđene Programom rada za 2015. godinu.

TZ Grada Ludbrega bila je organizator i pokrovitelj pojedinih manifestacija koje su se održavale u našemu Gradu, a prema potrebi i tehnička podrška manifestacijama čiji su organizatori bile pojedine gradske udruge.

Hrvatska turistička zajednica ove je godine dodijelila 39 oznaka „PPS destinacija“ koje obuhvaćaju sve županije u Republici Hrvatskoj, a stvaraju se s ciljem poticanja razvoja atraktivne i konkurentne destinacijske ponude u razdoblju pred i posezone (PPS razdoblje). PPS destinaciju „Podravina“ čine gradovi Ludbreg, Koprivnica i Đurđevac, te općine Rasinja, Molve i Hlebine koji i geografski pripadaju regiji Podravine. Cilj ovakvog interesnog udruživanja je stvaranje zajedničke turističke ponude te bolja zajednička promocija i predstavljanje na ključnim emitivnim tržištima poput Slovenije, Austrije, Mađarske i Italije.

Manifestacije u organizaciji Grada Ludbrega, Turističke zajednice, POU „Dragutin Novak“ i pojedinih udruga u izvještajnom razdoblju:

*Srpanj – street painting – crtanje na ulici,*

*-Svjetsko prvenstvo aviomodelara*

*- IDEMO otok – festival mladih demo bendova*

*Kolovoz – Konjičke igre u Hrastovskom*

*-Street ball- ulična košarka u Centru svijeta*

*Rujan* ***– LUDBREŠKA SVETA NEDJELJA***

Cjelokupna manifestacija bila je organizirana kao skup programa vjerskog, kulturnog, gospodarskog i sportskog karaktera.

U cilju što bolje organizacije odnosno pripreme, osnovan je poseban Odbor za organizaciju ove manifestacije, čiji rad se odvijao preko pododbora za pojedine sadržaje.

Na sam dan Svete Nedjelje, bili smo domaćini mnogobrojnim uzvanicima i gostima. Tako smo imali u posjeti predsjednika Hrvatskog sabora Josipa Leku, saborske zastupnike s područja sjeverozapadne Hrvatske, župane, zamjenike župana, gradonačelnike i načelnike okolnih gradova i općina. Svečano euharistijsko slavlje predvodio je msgr. Dražen Kutleša, biskup porečko-pulski uz suslavlje biskupa domaćina i brojnih svećenika.

*Studeni – Dani Mladena Kerstnera*

*Prosinac – BLAGDANSKI PROGRAMI (Sveti Nikola i Božićni sajam).*

**10. PROMIDŽBENE AKTIVNOSTI**

Sve naprijed navedene manifestacije i događaji medijski su popraćeni s ciljem obavještavanja javnosti o programima koji se u Ludbregu kroz godinu odvijaju.

Na lokalnoj razini sva događanja prate i o njima izvještavaju Radio Ludbreg i Ludbreške novine, a svi sadržaji redovno se objavljuju i na gradskom Internet portalu.

Na regionalnoj razini, medijski nas prate predstavnici tjednika koji izlaze na području Varaždinske i Koprivničko-križevačke županije. Za predstavljanje i najavu značajnijih manifestacija organizirale su se konferencije za tisak te gostovanja u emisijama Varaždinske televizije.

Svake nedjelje emitira se promotivna reportaža o događanjima na području Grada u emisiji „Po kajkavskom kraju“ koju emitira Radio Kaj.

Gradski suveniri i promidžbeni materijali mogli su se nabaviti u ludbreškim suvenirnicama, koje su bile otvorene za vrijeme održavanja svih programa i manifestacija.

**IV.2. OPĆI POSLOVI**

Donošenjem pojedinih novih zakona, promjenama postojeće zakonske regulative, kadrovskim promjenama u pojedinim institucijama bilo je nužno uskladiti odnosno predložiti donošenje ili izmjene i dopune općih i pojedinačnih akata Gradskoga vijeća, gradonačelnika kao izvršnog čelnika Grada, upravnih odjela za neposredno obavljanje poslova iz samoupravnog djelokruga Grada kao i ustanova čiji je osnivač Grad Ludbreg.

U izvještajnom razdoblju održano je ukupno 6 sjednica Gradskoga vijeća, a pripremljene su i održane sjednice i pojedinih radnih tijela Gradskoga vijeća i gradonačelnika.

Od značajnih akata pripremljenih i donesenih u izvještajnom razdoblju, valja spomenuti slijedeće: Proračun Grada Ludbrega za 2016. godinu kao i projekcije Proračuna, Programi javnih potreba za 2016. godinu (Program društvenih djelatnosti, Program u gospodarstvu i poljoprivredi, Program gradnje objekata i uređaja komunalne infrastrukture, Program održavanja objekata i uređaja komunalne infrastrukture iz sredstava komunalne naknade), Odluka o mjesnim odborima te raspisivanju izbora za članove vijeća mjesnih odbora na području Grada Ludbrega.

Pripremljeni su i donijeti akti iz nadležnosti izvršnog čelnika-gradonačelnika.

U izvještajnom razdoblju, nakon izabranih članova Savjeta mladih i održane konstituirajuće sjednice provođene su aktivnosti Savjeta sukladno donijetom programu.

Također su provođene aktivnosti Povjerenstva za ravnopravnost spolova Grada Ludbrega.

Osnovano je novo radno tijelo Gradskoga vijeća Grada Ludbrega – Povjerenstvo za umirovljenike i osobe starije dobi Grada Ludbrega.

Sukladno zakonskoj obvezi, opći akti koje je donosilo Gradsko vijeće i gradonačelnik dostavljani su u zakonom propisanom roku predstojniku Ureda državne uprave u Varaždinskoj županiji, a vezano uz obavljanje nadzora nad zakonitošću akata kao i na objavu u službenom glasilu.

Obavljene su također i mnogobrojne protokolarne obveze, prijemi i poslovni sastanci.

Gradonačelnik i zamjenica bili su sudionici brojnih manifestacija, proslava i sl., a koje su organizirale pojedine udruge, ustanove i sl., a posebno onih koje se tradicionalno odvijaju na određene datume.

Prigodno su obilježeni i svi državni blagdani i pojedini datumi vezani uz nacionalno i međunarodno obilježavanje.

U izvještajnom razdoblju obavljeni su svi poslovi vezani uz izbore zastupnika u Hrvatski sabor.

Također su u izvještajnom razdoblju obavljeni svi poslovi vezani uz provođenje izbora za članove vijeća mjesnih odbora na području Grada Ludbrega. Po objavi rezultata izbora, u prosincu 2015. godine održane su sve konstituirajuće sjednice vijeća mjesnih odbora te su izabrani novi predsjednici vijeća mjesnih odbora.

**ZAKLJUČAK**

U izvještajnom razdoblju uspješno su, a u skladu s financijskim mogućnostima, realizirani ranije započeti projekti, a pokrenuti su i neke nove aktivnosti na poslovima od lokalnog značaja i u nadležnosti lokalne samouprave.

I u ovom izvještajnom razdoblju održano je niz uspješnih sastanaka sa potencijalnim investitorima na području našega Grada, predstavnicima državnih i županijskih javnih poduzeća, gradskih ustanova, a sve u cilju stvaranja uvjeta za realizaciju gradskih programa i projekata.

Za realizaciju projekata i mnogobrojnih aktivnosti koje su se odvijale uveliko su doprinijeli i članovi Gradskoga vijeća, članovi pojedinih radnih tijela kao i gradske službe koje su svaka u svojoj nadležnosti operativno provodile donijete odluke.

Svojim djelovanjem u okviru zakonskih ovlasti i obveza, gradonačelnik i zamjenica gradonačelnika poduzimali su mjere i radnje za stvaranje boljih uvjeta za gospodarski i društveni razvoj Grada i svih naselja, a sve za dobrobit Grada odnosno njegovih građana.

Gradonačelnik

Grada Ludbrega:

Dubravko Bilić